Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 413/13/2202	Galanta, 12.3.2015
EEČ : 2-17-60-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Galanta zo dňa 7.2.2014, spisová značka 2 Pv 413/13/2202, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 22.08.2013 o 16.30 hod bol pri plnení úloh Policajným zborom Slovenskej republiky vyzvaný, aby sa dostavil na Obvodné oddelenie Policajného zboru v XXXXX za účelom vrátenia mu ním stratenej peňaženky v obci XXXXX na XXXXX s príslušnými dokladmi a rôznymi vecami, medzi  ktorými bolo okrem iného aj plastové vrecko s rastlinnou sušenou zmesou zelenohnedej farby, kde sa jednalo o konope (marihuana) s hmotnosťou 169 mg s prítomnosťou tetrahydrokanabinolu (THC) o hmotnosti viac ako 10 mg účinnej látky, pričom množstvo zodpovedá 1 obvykle jednorázovej dávke drogy, ktorá je zaradená v zmysle zákona NR SR č. 139/1998 Z.z. o omamných látkach, psychotropných látkach a prípravkoch do I. skupiny omamných látok.

Uznesením prokurátora Okresnej prokuratúry Galanta zo dňa 7.2.2014, spisová značka 2 Pv 413/13/2202, bola určená obvinenému skúšobná doba v trvaní 12 mesiacov.
Odôvodnenie:
Uznesením prokurátorky Okresnej prokuratúry Galanta sp. zn. 2 Pv 413/13/2202 - 12 zo dňa 7. februára 2014,  ktoré nadobudlo právoplatnosť dňom 18. februára 2014 bolo podľa § 216 odsek 1 Trestného poriadku podmienečne zastavené trestné stíhanie vedené proti obvinenému XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1  Trestného zákona a bola mu uložená skúšobná doba v trvaní 12 (dvanásť) mesiacov, ktorá uplynula dňa 18.02.2015. 

Po uplynutí skúšobnej doby boli zadovážené nasledovné listinné podklady: odpis z registra trestov, správa z  Okresného riaditeľstva Policajného zboru Galanta, Obvodného oddelenia PZ XXXXX, správa o povesti z mesta XXXXX.

Zo zabezpečených listinných podkladov vyplýva, že obvinený XXXXX, počas plynutia skúšobnej doby nespáchal žiadny trestný čin.  Z odpisu registra trestov obvineného vyplýva, že okrem podmienečného zastavenia trestného stíhania tunajšou prokuratúrou, obvinený v ňom nemá žiadny záznam. Z miesta bydliska je hodnotený všeobecne a počas plynutia skúšobnej doby nespáchal žiadny priestupok. 

Z ustanovenia § 217 ods. 1 Trestného poriadku vyplýva, že ak obvinený v priebehu skúšobnej doby viedol riadny život, splnil svoju povinnosť nahradiť spôsobenú škodu a vyhovel ďalším uloženým obmedzeniam, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní bude pokračovať.

Vzhľadom na osobu obvineného s prihliadnutím na jeho doterajší život, na okolnosti prípadu, ako aj na vyššie uvedené skutočnosti som sa rozhodla tak, ako je to uvedené vo výrokovej časti tohto uznesenia.

Podľa ust. § 217 ods. 4 Trestného poriadku právoplatnosťou tohto uznesenia nastávajú účinky zastavenia trestného stíhania (§ 9 ods. 1 písm. e/ Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Barbara Eliašová, LL.M
prokurátorka